PRI เทรดสนั่น! ลุ้นวิ่งทะลุ 18 บ. ชูผู้นำธุรกิจ “เซอร์วิส” อสังหาฯครบวงจร
PRI ลงสังเวียนเทรด mai วันนี้ ลุ้นวิ่งเหนือเป้า 18.30 บาท ชูจุดเด่นผู้นำธุรกิจให้บริการเกี่ยวกับอสังหาริมทรัพย์แบบครบวงจร ระดมทุน 1.2 พันล้านบาท ขยายธุรกิจโตแกร่ง
PRI ลงสังเวียนเทรด mai วันนี้ ลุ้นวิ่งเหนือเป้า 18.30 บาท ชูจุดเด่นผู้นำธุรกิจให้บริการเกี่ยวกับอสังหาริมทรัพย์แบบครบวงจร ระดมทุน 1.2 พันล้านบาท ขยายธุรกิจโตแกร่ง
1 ธ.ค. 2565

ผู้สื่อข่าวรายงานว่า วันนี้ (30 พฤศจิกายน 65) บริษัท พรีโม เซอร์วิส โซลูชั่น จำกัด (มหาชน) หรือ PRI เตรียมเข้าจดทะเบียนและทำการซื้อขายในตลาดหลักทรัพย เอ็ม เอ ไอ (mai) เป็นวันแรก ภายใต้กลุ่มอสังหาริมทรัพย์และก่อสร้าง โดยใช้ชื่อย่อในการซื้อขายหลักทรัพย์ว่า “PRI”
โดย PRI ประกอบธุรกิจโดยการถือหุ้นในบริษัทอื่น (Holding Company) ของบริษัท ออริจิ้น พร็อพเพอร์ตี้ จำกัด (มหาชน) หรือ ORI โดยถือเป็นแกนหลัก (Flagship Company) ในกลุ่ม ORI ที่ประกอบธุรกิจให้บริการเกี่ยวกับอสังหาริมทรัพย์แบบครบวงจร (One Stop Service) ปัจจุบันถือหุ้นในบริษัทย่อย 8 บริษัท ประกอบด้วย 3 กลุ่มธุรกิจ
ได้แก่ (1) ธุรกิจที่ปรึกษาและออกแบบทางวิศวกรรม ที่ให้บริการที่ปรึกษาและควบคุมงานก่อสร้าง และการออกแบบสถาปัตยกรรม (2) ธุรกิจบริหารจัดการอสังหาริมทรัพย์ ที่ให้บริการบริหารจัดการนิติบุคคลอาคารชุดและหมู่บ้านจัดสรร ศูนย์สรรพสินค้า อาคารสำนักงาน บริการเป็นนายหน้าตัวแทน บริการจัดหาผู้ร่วมทุน และการเป็นที่ปรึกษาฯ (3) ธุรกิจบริการหลังการขายอสังหาริมทรัพย์ ที่ให้บริการออกแบบและตกแต่งภายใน บริการทำความสะอาดและงานช่าง เป็นต้น ในงวด 9 เดือนแรกปี 2565 PRI มีสัดส่วนรายได้ของ 3 กลุ่มธุรกิจคิดเป็นร้อยละ 13 : 46 : 41 ตามลำดับ โดยมีรายได้จากการให้บริการกลุ่ม ORI ประมาณร้อยละ 42 ของรายได้จากการให้บริการ
ขณะที่ PRI มีทุนชำระแล้วหลัง IPO จำนวน 160 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 240 ล้านหุ้นและหุ้นสามัญเพิ่มทุน 80 ล้านหุ้น แบ่งเป็นเสนอขายต่อบุคคลตามดุลยพินิจของผู้จัดจำหน่ายหลักทรัพย์ 64 ล้านหุ้น และเสนอขายต่อนักลงทุนสถาบัน 16 ล้านหุ้น เมื่อวันที่ 22 – 24 พฤศจิกายน 2565 ในราคาหุ้นละ 15 บาท คิดเป็นมูลค่าระดมทุน 1,200 ล้านบาท มูลค่าหลักทรัพย์ ณ ราคา IPO 4,800 ล้านบาท
ทั้งนี้ การกำหนดราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) ที่ 24.19 เท่า คำนวณกำไรสุทธิต่อหุ้นจากผลกำไรสุทธิในช่วง 4 ไตรมาสล่าสุด (ตั้งแต่วันที่ 1 ตุลาคม 2564 – 30 กันยายน 2565) ซึ่งเท่ากับ 198.89 ล้านบาท หารด้วยจำนวนหุ้นสามัญทั้งหมดภายหลังการเสนอขายหุ้นครั้งนี้ (fully diluted) คิดเป็นกำไรสุทธิต่อหุ้น 0.62 บาท โดยมีบริษัท ที่ปรึกษา เอเซีย พลัส จำกัด เป็นที่ปรึกษาทางการเงิน และบริษัทหลักทรัพย์ เอเซีย พลัส จำกัด เป็นผู้จัดการการจัดจำหน่ายและรับประกันการจัดจำหน่ายหุ้นสามัญ
นางสาวจตุพร วิไลแก้ว ประธานเจ้าหน้าที่บริหาร PRI เปิดเผยว่า บริษัทเป็นหนึ่งในผู้นำธุรกิจบริการด้านอสังหาริมทรัพย์สมัยใหม่แบบครบวงจร โดยกลุ่มผู้บริหารและทีมงานมีความเข้าใจความต้องการของลูกค้า สามารถออกแบบบริการให้ตอบสนองความต้องการของลูกค้าทั้งกลุ่มผู้พัฒนาอสังหาริมทรัพย์ และกลุ่มลูกค้าที่อยู่อาศัยในโครงการฯ สำหรับเงินที่ได้จากการระดมทุนครั้งนี้จะนำไปใช้ลงทุนในการขยายกิจการที่เกี่ยวข้อง ลงทุนสำหรับการพัฒนาเทคโนโลยีในการให้บริการลูกค้า รวมถึงใช้เป็นเงินทุนหมุนเวียนในการดำเนินกิจการ
โดย PRI มีผู้ถือหุ้นใหญ่หลัง IPO คือ ORI ถือหุ้น 75% โดยบริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิของงบการเงินเฉพาะกิจการของบริษัทฯ ในแต่ละปี ภายหลังจากหักภาษีและเงินทุนสำรองตามกฎหมายและทุนสำรองอื่น
ขณะที่ก่อนหน้านี้ บล.ฟินันเซีย ไซรัส ระบุในบทวิเคราะห์ ประเมินเกี่ยวกับ PRI ว่าเป็นผู้ให้บริการเกี่ยวกับอสังหาริมทรัพย์แบบ One-Stop Service ครอบคลุมตั้งแต่การให้บริการที่ปรึกษาและออกแบบวิศวกรรม บริหารจัดการอสังหาริมทรัพย์ ตลอดจนบริการหลังการขาย สามารถตอบสนองความต้องการของลูกค้าในทุกด้านและทุกช่วงของการอยู่อาศัย ได้เปรียบคู่แข่งรายอื่นที่ส่วนใหญ่ให้บริการเพียงด้านใดด้านหนึ่ง
รวมถึงมีซินเนอร์ยี่จากกลุ่ม ORI ปัจจัยการเติบโตมาจากตลาดที่อยู่อาศัยที่ขยายตัว อีกทั้งภายหลัง IPO จะสร้างภาพลักษณ์ที่ดี เพิ่มฐานลูกค้าใหม่ และเชื่อว่ามีโอกาสขยายธุรกิจใหม่เพื่อกระจายรายได้ดีขึ้น พร้อมคาดผลประกอบการ 3 ปีข้างหน้าโตเฉลี่ย  48% ประเมินราคาเป้าหมายที่ 18.30 บาท